Både Mie Ø. Nielsen og Viktor Bromer svømmede torsdag guldmedaljer hjem til Danmark og Aalborg Svømmeklub. En klub, der er kendt for sin talentudvikling. - Vi satser på at skabe et godt træningsmiljø, hvor det ikke nødvendigvis er et krav, at de unge svømmere skal være de bedste i årgangssvømningen, men vi tror på, at vi kan holde dem i klubben, så de kan toppe som senior, siger Mia Duedal, der er træner i Aalborg Svømmeklub. I bassinet er der også stor tilfredshed at spore. - Jeg synes, at de gør meget for os unge. De er meget opmærksomme, og så laver de en god træning, siger Mads Due Nielsen, der med sine 14 år er én af fremtidens talenter i klubben. Succesen til Mie Ø. Nielsen og Viktor Bromer har også spredt sig til træningsbassinet i Aalborg. - Det er sjovt, når der kommer svømmere fra andre klubber og træner her, så siger det, at det er vildt at svømme ved siden af Mie og Viktor, men vi gør det jo hele tiden, så for os er det ikke på samme måde, griner Lisa Rijkhoff, der også svømmer på klubbens talenthold. EM-guldmedaljerne i Berlin har også smittet ambitionerne i Aalborg. - Jeg vil bare gerne blive lige som Viktor. Han svømmer om medaljer i de store turneringer, og det kunne jeg også godt tænke mig, siger Mads Due Nielsen.

Opsummering:
Aalborg Svømmeklub oplever i disse dage stor succes ved EM i Berlin, og mens Mie Ø. Nielsen og Viktor Bromer svømmer medaljer hjem til Danmark, så trænes der i Aalborg benhårdt på at udvikle fremtidens svømmestjerner.[size=2]
[/size]